钦定古今图书集成/明伦汇编/官常典/第614卷 > 苏淑
## 钦定古今图书集成/明伦汇编/官常典/第614卷 > 苏淑

按《魏书良吏传》，“淑字仲和，武邑人也。立性敦谨，颇涉
经传。兄寿兴坐事为阉官，寿兴后为河间太守，赐爵
晋阳男。及寿兴将卒，遂冒养淑为子。熙平中，袭其爵，
除司空士曹参军，寻转太学博士、厉威将军、员外散
骑侍郎，转奉车都尉，领殿中侍御史。因使于冀州。会
高干邕执刺史元嶷，据城起义，淑赞成其事。干邕以”
淑行武邑郡。未几，参朱汝归。〈疑〉率兵将至，淑于郡逃
还京师。后除左将军、大中大夫，行河阴令。出除乐陵
内史。淑在郡绥抚，甚有民誉。始经二周，谢病乞解，有
诏听之。民吏老幼诉乞淑者甚众。后历荥阳太守，亦
有能名。加中军将军、司空从事中郎。兴和二年，拜中
山太守。三年，卒于郡。淑清心爱下，所历三郡，皆为吏
民所思，当时称为“良二千石。”武定初，赠卫大将军、都
官尚书、瀛州刺史，谥曰“懿。”齐献武王。追美清操，与羊
敦同见优赏。